
1. [bookmark: _Toc93303589]DISPOZITII GENERALE
Art. 1. -  Prezentul regulament de organizare și funcționare stabilește cadrul juridic și condițiile în care se desfășoară Serviciul public pentru gestionarea câinilor fără stăpân din Comuna Liebling, Județul Timiș, în conformitate cu principiile și reglementările în vigoare prevăzute în:
a) Legea nr. 60/2004 privind ratificarea Convenției Europene pentru protecția animalelor de companie, semnată la Strasbourg la 23 iunie 2003; 
b) Legea nr. 205/2004 privind protecția animalelor, republicată, cu modificările și completările ulterioare;
c) Legea nr. 273/2006 privind finanțele publice locale, cu modificările și completările ulterioare;
d) Legea nr. 100/2016 privind concesiunile de lucrări și concesiunile de servicii, cu modificările și completările ulterioare;
e) Ordonanța de urgență a Guvernului nr. 155/2001 privind aprobarea programului de gestionare a câinilor fără stăpân, aprobată prin Legea nr. 22/2002, cu modificările și completările ulterioare;
f) Ordonanța de urgență a Guvernului nr. 55/2002 privind regimul de deținere a câinilor periculoși sau agresivi, republicată cu modificările și completările ulterioare;
g) Ordonanța Guvernului nr. 71/2002 privind organizarea și funcționarea serviciilor publice de administrare a domeniului public și privat de interes local, cu modificările și completările ulterioare;
h) Ordonanța Guvernului nr. 21/2002 privind gospodărirea localităților urbane și rurale, cu modificările și completările ulterioare;
i) Ordonanța Guvernului nr. 42/2004 privind organizarea activității sanitar-veterinare și pentru siguranța alimentelor, cu modificările și completările ulterioare;
j) Ordonanța Guvernului nr. 24/2016 privind organizarea și desfășurarea activității de neutralizare a subproduselor de origine animală care nu sunt destinate consumului uman, cu modificările și completările ulterioare;
k) Hotărârea Guvernului nr. 1059/2013 pentru aprobarea Normelor metodologice de aplicare a OUG nr. 155/2001 ;
l) Hotărârea Guvernului nr. 955/2004 pentru aprobarea regulamentelor cadru de aplicare a OG nr. 71/2002, cu modificările și completările ulterioare;
m) Hotărârea Guvernului nr. 867/2016 pentru aprobarea Normelor metodologice de aplicare a prevederilor referitoare la atribuirea contractelor de lucrări și contractelor de servicii din Legea 100/2016;
n) Ordinul comun nr. 31/523/2008 pentru aprobarea Normelor metodologice de aplicare a Legii nr. 205/2004 privind protecția animalelor;
o) Ordinul ANSVSA nr. 1/2014 pentru pentru aprobarea Normelor privind identificarea și înregistrarea câinilor cu stăpân;
p) Ordinul ANSVSA nr. 80/2005 pentru aprobarea Normei sanitare veterinare și pentru siguranța
Art. 2. -  La elaborarea și aprobarea regulamentului de organizare și funcționare a serviciului public de gestionare a câinilor fără stăpân s-a avut în vedere respectarea și îndeplinirea obligațiilor prevăzute în legislația națională și comunitară în vigoare, în scopul protejării câinilor fără stăpân dar și al cetățenilor comunei.
Art. 3. -  [bookmark: _Hlk127206418]Serviciul public de gestionare a câinilor fără stăpân se desfășoară sub autoritatea Consiliului Local al Comunei Liebling care controlează gestionarea serviciului, urmărește realizarea strategiilor în domeniul serviciului public de gestionare a câinilor fără stăpân pe plan local.
Art. 4. -  Condițiile tehnice și indicatorii de performanță prevăzute în anexa 1 și anexa 2 din prezentul regulament au caracter obligatoriu. Consiliul local, poate aproba și alți indicatori de performanță sau alte condiții tehnice pentru serviciul public de gestionare a câinilor fără stăpân, pe baza unor studii de specialitate efectuate pe perioada de derulare a activității, aplicarea lor făcându-se în anul următor celui în care s-au stabilit și aprobat.
Art. 5. -  În sensul prezentului regulament termenii și expresiile de mai jos au următoarele semnificații:
a) abandonul câinelui - lăsarea unui câine, aflat în proprietatea și/sau îngrijirea omului, pe domeniul public, fără hrană, adăpost și tratament medical;
b) adăpost public - adăpost pentru câinii fară stăpân ce aparține unităților administrativ-teritoriale și deservește aceste unități, administrat de operatorii serviciilor specializate pentru gestionarea câinilor fără stăpân;
c) adăpost privat - adăpost pentru câinii fără stăpân, care aparține unei persoane juridice, asociație sau fundație care desfășoară activități în domeniul protecției animalelor;
d) adopție - procedura de preluare în proprietate a câinilor fără stăpân din adăposturi, de către persoane fizice sau juridice, cu respectarea prevederilor art. 5 din Legea nr. 205/2004 privind protecția animalelor, republicată;
e) adopție la distanță - procedura prin care, în condițiile prevederilor art. 7 alin. (2) și (5) din Ordonanța de urgență a Guvernului nr. 155/2001, cu modificările și completările ulterioare, persoanele fizice sau juridice își pot asuma responsibilitatea suportării cheltuielilor necesare întreținerii câinilor fără stăpân în adăposturile publice peste perioada prevăzută la art. 4 alin (1) din această ordonanță de urgență a Guvernului;
f) asociație sau fundație pentru protecția animalelor - organizație neguvernamentală, înființată în temeiul prevederilor OG nr. 26/2000 cu privire la asociații și fundații, aprobată cu modificări și completări prin Legea nr. 246/2005, cu modificările și completările ulterioare, care desfășoara activități și acțiuni de protecție a animalelor și în al cărei statut figurează scopuri și activități referitoare la protecția și bunăstarea animalelor;
g) capturare - operațiunea de prindere a câinilor efectuată de către operatorii serviciilor specializate de gestionare a câinilor fără stăpân;
h) câine agresiv - orice câine care, fără să fie provocat, mușcă sau atacă persoane ori animale domestice în locuri publice/private sau orice câine care participă la lupte între câini sau care a fost antrenat în acest scop;
i) câine periculos - orice câine care aparține următoarelor rase, grupate în două categorii: 
i) cateqoria I: cainii de luptă și de atac, asimilați prin caracterele morfologice cu câini de tipul Pit Bull, Boerbull, Bandog și metișii lor;
ii) cateqoria a II-a: cainii din rasele American Staffordshire Terrier, Tosa, Rottweiller, Dog Argentinian, Mastino Napolitano, Fila Brazileiro, Mastiff, Ciobănesc Caucazian, Cane Corso și metișii lor.
j) câine utilitar - orice câine folosit de unitățile de poliție, de jandarmerie, de alte unități militare, de unitățile vamale, de serviciile de securitate, protecție și pază, de persoanele cu dizabilități, precum și orice câine folosit în caz de dezastre sau de către organizațiile neguvernamentale în activitățile educative, terapeutice, de căutare și salvare sau utilitare;
k) câine de rasă comună - orice câine care nu poate fi asimilat unei rase omologate;
l) câine fără stăpân - orice câine crescut, adăpostit, ținut pe domeniul public, în locuri publice sau în spațiile adiacente acestora, în afara proprietății stăpânului sau deținătorului acestuia, necontrolat, nesupravegheat, liber, abandonat, inclusiv cei identificați prin microcipare sau alt mijloc alternativ de identificare, stabilit de către Autoritatea Națională Sanitară Veterinară și pentru Siguranța Alimentelor:
m) deținător de câine - proprietarul câinelui, precum și orice persoană care are în îngrijire unul sau mai mulți câini;
n) domeniul privat al unitatilor administrativ - teritoriale - totalitatea bunurilor mobile și imobile intrate în proprietatea unităților administrativ-teritoriale prin modalitățile prevazute de lege și care nu fac parte din domeniul public al acestora;
o) domeniul public al unităților administrativ - teritoriale - totalitatea bunurilor mobile și imobile aflate în proprietatea publică a unităților administrativ-teritoriale, care, potrivit legii sau prin natura lor, sunt de uz sau de interes public local ori județean și care nu au fost declarate prin lege bunuri de uz sau de interes public național;
p) eutanasierea - act de sacrificare prin procedee rapide și nedureroase a câinilor fără stăpân care sunt bolnavi cronici și incurabili ori care nu au fost revendicați sau adoptați în condițiile și în termenele stabilite de lege;
q) examen medical - procedura efectuată de un medic veterinar de liberă practică organizat în condițiile legii prin care se urmărește stabilirea statusului de sănătate;
r) gestionarea câinilor fără stăpân - ansamblu de operațiuni și proceduri care au ca scop controlul populației de câini fără stăpân;
s) identificare - operațiunea prin care se atașează câinelui un mijloc de identificare, precum și operațiunea de citire a mijlocului de identificare și de stabilire a datelor de identitate ale deținătorului câinelui sau a locului de proveniență a acestuia;
t) înregistrare - operațiunea prin care datele inscripționate pe mijlocul de identificare al animalului, precum și alte date sunt introduse în registrele de evidență a câinilor;
u) medic veterinar de liberă practică - medicul veterinar care efectuează activități veterinare de liberă practică, în condițiile legii;
v) mijloc de identificare - orice dispozitiv de tipul microcipului, crotaliei, tatuajului, medalionului inscripționat, care conține informații necesare identificării deținatorului câinelui, respectiv a serviciului public care a gestionat câinele;
w) microcip - mijloc de identificare electronic omologat, care se implantează sub pielea animalului, în dreptul omoplaților și care conține un numar unic criptat sub forma unui cod de bare ce poate fi citit cu ajutorul unui dispozitiv electronic;
x) operator al serviciilor specializate pentru gestionarea câinilor fără stăpân - persoană juridică, de drept public sau privat, care are competență și capacitate de a presta servicii în domeniul protecției animalelor și căreia i s-a delegat, încredințat sau concesionat, în condițiile legii, realizarea activității de gestionare a câinilor fără stăpân;
y) revendicarea câinelui - solicitarea de restituire formulată de persoana care a deținut anterior câinele;
z) sterilizare - operațiune prin care se realizează suprimarea funcției reproducătoare a câinilor;
aa) serviciu specializat pentru gestionarea câinilor fără stăpân - serviciu de utilitate publică, înființat la nivelul unităților administrativ-teritoriale respectiv al subdiviziunilor acestora, în condițiile legii, de consiliul local, în scopul gestionării câinilor fără stăpân de pe raza unității administrativ-teritoriale respective;
ab) vecini - proprietarii spațiilor locative care au cel puțin un perete comun cu spațiul locativ în care urmează să fie adăpostiți câinii adoptați din adăposturile publice;
ac) unitate de ecarisare și unitate de neutralizare a deșeurilor de origine animală - orice unitate definită ca atare la art. 1 lit. u) din H.G nr. 1059/2013 pentru aprobarea Normelor metodologice de aplicare a Ordonanței de urgență a Guvernului nr. 155/2001 privind aprobarea programului de gestionare a câinilor fără stăpân.
1. [bookmark: _Toc93303590]ORGANIZAREA ȘI FUNCȚIONAREA SERVICIULUI PUBLIC  PENTRU GESTIONAREA CÂINILOR FĂRĂ STĂPÂN DIN COMUNA LIEBLING
Art. 6. -  Serviciul public pentru gestionarea câinilor fără stăpân din Comuna Liebling acționează în interesul colectivității locale și răspunde față de modul în care organizează, coordonează și controlează gestionarea câinilor fără stăpân din Comuna Liebling.
Art. 7. -  (1) Serviciului public pentru gestionarea câinilor fără stăpân din Comuna Liebling este organizat și funcționează sub autoritatea Consiliului Local al Comunei Liebling.
(2) Serviciul public pentru gestionarea câinilor fără stăpân din Comuna Liebling poartă denumirea de „Serviciul pentru Gestionarea Câinilor fără Stăpân din Comuna Liebling”
Art. 8. -  Serviciul pentru gestionarea câinilor fără stăpân din Comuna Liebling urmărește reducerea numărului de câini fără stăpân, ameliorarea sănătății și bunăstării câinilor din adăposturi, stoparea înmulțirii necontrolate a câinilor de rasă comună, prevenirea abandonului și al pierderii câinilor, facilitarea recuperării câinilor pierduți, reducerea apariției rabiei și a altor zoonoze, reducerea riscurilor asupra sănătății oamenilor, precum și prevenirea agresivității asupra oamenilor și animalelor.
Art. 9. -  Prin Serviciul pentru gestionarea câinilor fără stăpan din Comuna Liebling se realizează următoarele activități, în conformitate cu prevederile legii și ale prezentului regulament:
a) capturarea câinilor fără stăpân;
b) transportul câinilor capturați în adapost;
c) cazarea, hrănirea, deparazitarea, vaccinarea, sterilizarea și controlul bolilor câinilor în adăposturi cu respectarea normelor și măsurilor sanitar - veterinare în vigoare;
d) identificarea și înregistrarea câinilor fără stăpân exclusiv cu medicii veterinari de liberă practică, organizați în condițiile legii;
e) eutanasierea câinilor fără stăpan care sunt bolnavi cronici și incurabili ori care nu au fost revendicați sau adoptați în condițiile și în termenele stabilite prin prezentul regulament;
f) adopția și revendicarea câinilor;
g) programe de informare, educație și responsabilizare a cetățenilor.
Art. 10. -  (1) Administrarea și exploatarea serviciului public de gestionare a câinilor fără stăpân se face prin intermediul unui operator autorizat, în baza unui contract de delegare de gestiune a serviciului prin concesionare.
(2) Operatorul prevazut la alin. (1) va avea o structură dimensionată în funcție de mărimea Comunei Liebling și va avea încadrați specialiști în domeniul sanitar-veterinar.
Art. 11. -  Serviciul public de gestionare a câinilor fără stăpân, trebuie să îndeplinească indicatorii de performanță aprobați de Consiliul Local, prin prezentul regulament.
Art. 12. -  (1) În cazul gestiunii delegate, desfășurarea activităților specifice serviciului public de gestionare a câinilor fără stăpân se realizează prin incredințarea totală a realizării serviciului către un operator, în baza unui contract de concesionare.
(2) Operatorul, prin intermediul căruia se desfășoară gestiunea delegată a serviciului public de gestionare a câinilor fără stăpân va deține toate autorizațiile și atestările prevăzute de lege în acest sens.
(3) Fiecare operator va avea și va actualiza, în funcție de specificul activității de gestionare a câinilor fără stăpân, următoarele documente:
a) instrucțiunile producătorilor/furnizorilor de echipament privind manipularea, exploatarea, întreținerea și repararea echipamentelor și instalațiilor, precum și cărțile/fișele tehnice ale echipamentelor;
b) normele generale și specifice de securitate a muncii aferente fiecărui echipament, fiecărei instalații sau fiecărei activități;
c) planurile de dotare și amplasare cu mijloace de stingere a incendiilor, planul de apărare a obiectivului în caz de incendiu, calamități sau alte situații excepționale;
d) regulamentul de organizare și funcționare al societății (operatorului) și atribuțiile de serviciu pentru întreg personalul;
e) avizele și autorizațiile legale de funcționare pentru clădiri, laboratoare, inclusiv cele de protecție a mediului, obținute în condițiile legii, precum și:
i) Autorizație Direcția Sanitar-Veterinară,
ii) Autorizație de la Poliție pentru deținere armă tranchilizare,
iii) Contract cu firma de salubrizare,
iv) Contract pentru incinerare sau dovada pentru instalație (utilaj) de incinerare,
v) Contract cu firma de ridicare a deșeurilor toxice,
vi) inventarul instalațiilor și echipamentelor,
vii) dovada deținerii unui mijloc de transport autorizat, cu mențiunea că acesta trebuie să fie special amenajat pentru capturararea și transportul câinilor fără stăpân (animale vii) precum/sau pentru transportul cadavrelor,
viii) instrucțiuni privind accesul în incintă,
ix) documentele referitoare la instruirea, examinarea și autorizarea personalului,
x) registre de control, de sesizări și reclamații, etc.
Art. 13. -  (1) Serviciul pentru gestionarea câinilor fără stăpân se realizează prin organizarea și desfășurarea la nivelul Comunei Liebling a tuturor activităților de gestionare specifice acestui serviciu.
(2) Operatorul are obligația de a respecta cu strictețe legislația, de a permite accesul în adăpost al organelor de control din partea autorității publice locale și a inspectorilor Direcției Sanitar Veterinare.
(3) Operatorul va colabora în permanență cu Direcția Sanitar Veterinară și Laboratorul Sanitar Veterinar, va lua măsuri de respectare și conformare a recomandărilor făcute în notele de control, în așa fel încât să se asigure atât respectarea principiilor europene de protejare a câinilor, concomitent cu protecția cetățenilor din unitatea administrativ-teritorială în care funcționează.
(4) Operatorul răspunde de obținerea tuturor avizelor/autorizațiilor/atestatelor sanitar-veterinare legale, în vederea funcționării în condiții optime a serviciului.
(5) Operatorul are obligația de a asigura Serviciul pentru gospodărirea câinilor fără stăpân pentru întrega suprafață a domeniului public și privat al Comunei Liebling.
(6) Operatorul prin intermediul căruia se desfășoară gestiunea directă a Serviciului pentru gestionarea câinilor fără stăpân din Comuna Liebling se organizează și funcționează potrivit unui regulament de organizare și funcționare aprobat de Consiliul Local.
Art. 14. -  (1) Operatorul Serviciului pentru gestionarea câinilor fără stăpân din Comuna Liebling, pe baza evaluarii numărului de câini fără stăpân aflați pe raza comunei, va întocmi un plan de acțiune pentru gestionarea acestora, conform H.G. nr. 1059/2013 pentru aprobarea Normelor metodologice de aplicare a Ordonanței de urgență a Guvernului nr. 155/2001 privind aprobarea programului de gestionare a câinilor fără stăpân.
(2) Planul de acțiune va conține cel puțin următoarele elemente:
b) prezentarea teritoriului (suprafață, număr locuitori);
c) evaluarea numărului de câini fără stăpan sterilizați și nesterilizați de pe raza teritoriului;
d) prezentarea resurselor materiale necesare (număr mijloace de transport și capacitatea acestora, capacitatea de cazare totală, capacitatea de cazare alocată pentru câinii adoptați la distanță);
e) prezentarea resurselor de personal necesare (personal pentru transport, personal pentru capturare, personal pentru îngrijire);
f) prezentarea acțiunilor care vor fi întreprinse;
g) planificarea acțiunilor (grafic anual al acțiunilor, defalcat pe luni);
h) hărți detaliate ale teritoriului cu distribuția populației de câini fără stapân;
i) termene precise pentru aplicarea măsurilor;
j) termene pentru reevaluarea numărului de câini fără stăpân de pe raza teritoriului care trebuie efectuată semestrial.
Art. 15. -  Operatorul Serviciului pentru gestionarea câinilor fără stăpân din Comuna Liebling va întocmi și va gestiona baza de date organizată la nivelul comunei.
Art. 16. -  Operatorul Serviciului pentru gestionarea câinilor fără stăpân din Comuna Liebling va ține evidența câinilor fără stăpân capturați pe raza Comunei Liebling, în Registrul de evidență a câinilor fără stăpân, inființat în cadrul serviciul public pentru gestionarea câinilor fără stăpân.
Art. 17. -  (1) Operatorul serviciului va asigura încadrarea în Serviciul pentru gestionarea câinilor fără stăpân din Comuna Liebling a unui medic veterinar autorizat/atestat în condițiile legii, un tehnician veterinar, cel puțin 2 angajați pentru prindere, transport, aprovizionare, deservire, etc.
(2) Tehnicianul veterinar va fi responsabil cu evidența și supravegherea, iar identificarea și înregistrarea câinilor fără stăpân se va efectua exclusiv cu un medic veterinar de liberă practică, organizat în condițiile legii, ale cărui servicii sunt contractate de catre operator.
(3) Prin excepție de la alin. (1), operatorul poate angaja în locul tehnicianului veterinar un alt medic veterinar posesor de atestat de liberă practică eliberat de autoritatea competentă.
Art. 18. -  Personalul veterinar încadrat în Serviciul pentru gestionarea câinilor fără stăpân din Comuna Liebling are următoarele competențe:
a) supravegherea animalelor capturate și adăpostite;
b) colectarea documentelor întocmite de personalul implicat în capturarea, manipularea și transportul animalelor;
c) înregistrarea câinilor fără stăpân, utilizând formularul individual de capturare al cărui model este prevăzut în Anexa 6 la prezentul regulament.
Art. 19. -  Operatorul Serviciului public pentru gestionarea câinilor fără stăpân din Comuna Liebling este obligat să asigure personal care să deservească permanent adăpostul public pentru câinii fără stăpân în vederea supravegherii timp de 24 de ore pe zi, a adăpării suplimentare a câinilor și a hrănirii acestora, minim cu frecvența prevazută în Anexa nr. 2 din prezentul regulament.
Art. 20. -  Serviciul pentru gestionarea câinilor fără stăpân din Comuna Liebling are obligația să asigure tuturor câinilor din adapostul public, condiții de cazare, hrană și apă în cantitate suficientă, posibilitate de mișcare suficientă, tratament medical, îngrijire și atenție, în conformitate cu prevederile Legii nr. 205/2004 privind protecția animalelor, republicată, și cu prevederile din Anexa nr. 2 și Anexa nr. 3 din prezentul regulament.
Art. 21. -  Operatorul Serviciului public pentru gestionarea câinilor fără stăpân din Comuna Liebling are obligația de a comunica lunar la Direcția Sanitară Veterinară și pentru Siguranța Alimentelor Timiș numărul de câini înregistrați și numărul de microcip.
Art. 22. -  Operatorul Serviciului public pentru gestionarea câinilor fără stăpân din Comuna Liebling poate încheia protocoale de colaborare cu UAT-urile cu care se învecinează, cu aprobarea Consilului Local al Comunei Liebling, protocoale care se comunică Autorității Naționale Sanitare Veterinare și pentru Siguranța Alimentelor.
Art. 23. -  Operatorul Serviciului public pentru gestionarea câinilor fără stăpân din Comuna Liebling poate încheia parteneriate, aprobate de Consiliul Local al Comunei Liebling, cu organizațiile de protecție a animalelor interesate de promovarea adopțiilor și sterilizarea câinilor.
Art. 24. -  (1) Activitatea de capturare a câinilor fără stăpân din Comuna Liebling se efectuează, în tot cursul anului, conform programului de activitate, prin operatorul Serviciului public pentru gestionarea câinilor fără stăpân din Comuna Liebling, dotat cu echipamente de lucru și dispozitive speciale prevazute în Anexa nr. 3, din prezentul regulament.
(2) Sesizările privind existența câinilor fără stăpân pe domeniul public din Comuna Liebling pot fi făcute în scris în timpul programului de lucru sau telefonic, operatorului serviciului.
(3) Reclamația sau sesizarea trebuie să se refere la o situație concretă și să conțină obligatoriu datele de contact ale reclamantului (numele, adresa de domiciliu, număr de telefon) dar și date explicite cu privire la evenimentul reclamat (situație existentă, adresă).
(4) Operatorul Serviciului public pentru gestionarea câinilor fără stăpân din Comuna Liebling asigură soluționarea cazurilor ce fac obiectul sesizărilor în ordinea dată de gravitatea situației reclamate, dar și de alte activități aflate în desfășurare.
(5) Nesoluționarea, în termen de 3 zile de la înregistrare, a sesizărilor cu privire la existența câinilor fără stăpân pe domeniul public/privat al Comunei Liebling va atrage sancționarea operatorului Serviciului public pentru gestionarea câinilor fără stăpân din Comuna Liebling.
(6) Prin execepție de la alin. (5), Operatorul Serviciului public pentru gestionarea câinilor fără stăpân din Comuna Liebling este obligat să acționeze de urgență, în toate situațile în care constată prezența câinilor fără stăpân pe domeniul public/privat al comunei, ce impune o interveție promptă și rapidă.
Art. 25. -  (1) Beneficiarii Serviciului pentru gestionarea câinilor fără stăpân sunt cetățenii Comunei Liebling, Județul Timiș.
(2) Cetățenii Comunei Liebling și organizațiile civile pentru protecția animalelor au acces la informațiile publice privind gestionarea câinilor fără stăpân din Comuna Liebling.

Art. 26. -  Câinii fără stăpân capturați de pe domeniul public al Comunei Liebling vor fi transportați și cazați în adăpostul special amenajat situat în Strada ………, nr. …………, satul ……………………… .
Art. 27. -  Adăpostul public din cadrul Serviciului pentru gestionarea câinilor fără stăpân din Comuna Liebling va ține registre speciale, vizate de medicul veterinar, în care vor fi menționate următoarele:
a) data capturării;
b) data și ora cazării în adăpost;
c) caracteristicile individuale ale animalulu;
d) numărul de câini capturați, revendicați, adoptați, returnați și eutanasiați;
e) motivul eutanasierii, substanța utilizată și numele persoanei care realizează eutanasierea;
f) numărul de microcip, al fișiei de adopție;
g) data deparazitării;
h) data vaccinării antirabice,
i) data sterilizării;
j) data predării cadavrelor la societatea care executa incinerarea, precum și persoanele care au instrumentat manoperele respective.
Art. 28. -  (1) La intrarea în adăpostul public, operatorul serviciului, prin personalul veterinar, preia fișele individuale de la echipajele care au realizat capturarea și transportul câinilor fără stăpân, verifică dacă aceștia sunt identificați printr-un mijloc de identificare aprobat potrivit legii și înregistrează informațiile minime cu privire la aceștia în Registrul de evidență a câinilor fără stăpân, conform Anexei nr. 9 din prezentul regulament.
(2) După înregistare, câinii sunt examinați medical de către medicul veterinar încadrat la Serviciul pentru gestionarea câinilor fără stăpân din Comuna Liebling.
(3) La intrarea în adăpost, fiecare câine trebuie să primească un număr unic de identificare. Acest număr este reprezentat de numărul de ordine din registrul de intrare în adăpost, dacă acesta se ține pe suport de hârtie, sau numărul generat de sistem în cazul registrului electronic. Numărul unic de identificare se alocă și în cazul în care câinele a fost identificat anterior prin orice dispozitiv de tipul microcipului, crotaliei, tatuajului sau medalionului inscripționat. Numărul unic de identificare alocat va fi menționat și în formularele prevăzute la Anexa nr. 9 și Anexa nr.10 din prezentul regulament.
Art. 29. -  (1) La intrarea in adapostul public, după examinarea câinilor, medicul veterinar, va proceda la recuperarea câinilor clinic sănătoși, câinilor cu boli ușor tratabile, neagresivi, fără diferențe de sex, vârstă, talie, precum și a câinilor cu regim special.
(2) Câinii prevăzuți la alin.(1) vor fi izolați de restul animalelor și adăpostiți separat pentru a se evita îmbolnăvirea sau agresarea lor prin contactul cu alți câini.
Art. 30. -  (1) Adăpostul public din cadrul Serviciului pentru gestionarea câinilor fără stăpân din Comuna Liebling va deține un număr suficient de cuști adecvate pentru izolarea câinilor bolnavi sau răniți
(2) Animalele bolnave sau rănite vor fi izolate în cuști adecvate și îngrijite corespunzător pe toată perioada cazării. În cuștiile special amenajate pentru aceștia nu se vor caza mai mulți câini.
Art. 31. -  În cuștile comune din adăpostul public vor fi cazați câinii fără stăpân capturați din același areal și introduși în adăpostul public în aceeași zi.
Art. 32. -  Toate cuștile din adăpost public se vor individualiza și marca cu un număr unic pe adăpost. Numărul unic va fi inscripționat lizibil pe o placă din material rezistent, fixată la vedere pe peretele cuștii. Pe fiecare cușcă se atașează un tabel elaborat conform modelului de la Anexa nr. 10 din prezentul regulament.
Art. 33. -  La adapostirea câinilor fără stăpân în adapostul public se interzic următoarele:
a) nerespectarea obligativității de a hrăni de 3 ori pe zi cățeii cu vârsta cuprinsă între 6-12 săptămâni;
b) nerespectarea obligativității de a hrăni de 2 ori pe zi, cățeii cu vârsta cuprinsă între 12 saptămâni -12 luni;
c) nerespectarea obligativității de a hrăni 1 dată pe zi, câinii cu vârstră mai mare de 12 luni;
d) privarea câinilor bolnavi sau răniți de tratament medical;
e) cazarea cățelelor cu pui în boxe cu alți câini maturi;
f) cazarea câinilor fără separarea acestora, potrivit criteriilor de talie și agresivitate prevăzute în Anexa nr. 2 din prezentul regulament;
g) adăpostirea câinilor în țarcuri și cuști în care podelele sunt acoperite de apă;
h) aruncarea cu substanțe dezinfectante peste câini în timpul procesului de curățare a boxelor;
i) este interzisă cazarea câinilor fără stăpân în adăpostul public în cazul în care nu sunt respectate condițiile minime de funcționare prevăzute în Anexa nr.2 din prezentul regulament.
Art. 34. -  (1) Accesul publicului în adăpostul public, pentru vizitare, adopție sau revendicare, se face în baza unui program stabilit de Serviciul public pentru gestionarea câinilor fără stăpân, zilnic, de luni până vineri, în intervalul orar 10:00 – 16:00.
(2) Sâmbăta, duminica și în timpul zilelor de sărbători legale, accesul publicului, în vederea adopției, se face în intervalul orar 10:00 - 12:00.
(3) Revendicarea câinilor fără stăpân se poate face pe toată perioada de acces a publicului în adăpostul public, perioadă prevăzută la alin. (1) și (2).
(4) Accesul vizitatorilor în adăpostul public pentru câinii fără stăpân se face cu respectarea regulamentului de organizare interioară.
(5) Vizitatorii au dreptul să fotografieze și să filmeze câinii din adăposturile publice.
(6) Vizitatorii au următoarele obligații:
a) să respecte programul de vizitare și adopție al adăpostului public;
b) să nu hrănească câinii, sau să nu introducă în țarcuri (cuști) obiecte de orice fel, să nu streseze câinii, să respecte indicațiile plăcuțelor avertizoare și ale personalului specializat al adăpostului.

Art. 35. -  Capturarea, manipularea, încărcarea câinilor fără stăpân în autovehicule și transportul acestora se va face cu respectarea prevederilor Anexei nr. 3 din prezentul regulament, a prevederilor art. 16 alin. (1) din Legea nr. 205/2004 privind protecția animalelor, cu modificările și completările ulterioare, a prevederilor art. 3 din Regulamentul (CE) nr. 1/2005 al Consiliului din 22 decembrie 2004 privind protecția animalelor în timpul transportului și al operațiunilor conexe și de modificare a Directivelor 64/432/CEE și 93/119/CE și a Regulamentului (CE) nr. 1255/97, a prevederilor anexei nr. I capitolul I pct. 1, pct. 2 lit. (a), pct. 5 și capitolul III art. 1 pct. 1.8 lit. a), b), c), d) la Regulamentul (CE) nr. 1/2005, precum și ale art. 6 alin. (10) din Normele metodologice de aplicare a Legii nr. 205/2004 aprobate prin Ordinul președintelui Autorității Naționale Sanitare Veterinare și pentru Siguranța Alimentelor și al ministrului internelor și reformei administrative nr. 31/523/2008.
Art. 36. -  (1) Operatorul serviciului pentru gestionare a câinilor fără stăpân din Comuna Liebling va captura câinii în următoarea ordine:
a) câinii care circulă liber, fără însoțitor, din preajma școlilor, grădinițelor, locurilor de joacă pentru copii, parcurilor, piețelor publice;
b) câinii care circulă liber, fără însoțitor, în toate locurile publice;
c) câinii care circulă liber, fără însoțitor, în zonele periferice ale localităților;
(3) Capturarea, manipularea, încărcarea câinilor fără stăpân în autovehicule și transportul acestora se va face cu respectarea prevederilor din Anexa nr.3 din prezentul regulament.
(4) Operatorul serviciului pentru gestionare a câinilor fără stăpân din Comuna Liebling va asigura mijloacele de transport destinate acestei operațiuni. Mijloacele de transport trebuie să fie marcate cu denumirea Serviciului public de gestionare a câinilor fără stăpân din Comuna Liebling, cu numărul de telefon, cu indicativul mijlocului de transport, ventilate corespunzător și dotate cu cuști individuale fixate pentru a preveni deplasarea lor în timpul călătoriei.
(5) Persoanele care capturează câini fără stăpân sunt obligate să respecte normele specifice de protecție a muncii și să fie instruite corespunzător.
(6) Imobilizarea câinilor fără stăpân, prin administrarea de la distanță a unor substanțe stupefiante și psihotrope, cu ajutorul armelor utilitare sau sarbacanelor, trebuie efectuată sub stricta supraveghere a medicului veterinar de liberă practică, încadrat la operatorul Serviciului pentru gestionare a câinilor fără stăpân din Comuna Liebling.
(7) Este interzisă mutarea câinilor fără stăpân din zona în care se află, în altă zonă.
(8) Utilizarea substanțelor stupefiante și psihotrope la imobilizarea câinilor fără stăpân va fi efectuată numai cu respectarea prevederilor legale în vigoare în materie și a prezentului regulament.
Art. 37. -  La capturarea, manipularea, încărcarea și transportul câinilor se interzic următoarele:
a) lovirea, înțeparea, rănirea, mutilarea în orice mod a câinilor;
b) manipularea acestora într-un mod care le provoacă dureri sau suferințe inutile;
c) împușcarea cu arma cu tranchilizant a câinilor aflați în cuști sau imobilizați în lanț;
d) capturarea câinilor care nu sunt foarte agresivi, nu sunt suspecți de a fi turbați sau nu sunt situați în spații inaccesibile, prin administrare de la distanță a medicamentelor stupefiante și psihotrope;
e) transportarea câinilor fără cuști individuale de transport;
f) transportarea câinilor în mijloace de transport neventilate corespunzător.
Art. 38. -  În cadrul activității de capturare a câinilor fără stăpân, imediat după capturarea acestora, personalul specializat din cadrul Serviciului pentru gestionare a câinilor fără stăpân completează formularul individual de capturare ce cuprinde informațiile minime privind câinii fără stăpân conform modelului cuprins în Anexa nr.6 din prezentul regulament.

Art. 39. -  (1) Operatorul Serviciului pentru gestionarea câinilor fără stăpân, va promova adopția și revendicarea câinilor și va informa constant populația din Comuna Liebling cu privire la programul de funcționare a adăpostului public pentru câinii fără stăpân, asigurând transpareța.
(2) În vederea îndeplinirii obligației prevăzută la alin.(1), Operatorul Serviciului pentru gestionarea câinilor fără stăpân din Comuna Liebling desfășoară următoarele activități:
a) amenajază panouri speciale la intrarea în adăpostul public pentru câinii fără stăpân și în spațiile pentru primirea vizitatorilor din incinta adăpostului public. Panourile de afișaj trebuie să conțină cel puțin următoarele informații:
b) data și locul capturării fiecărui lot de câini, precum și numărul cuștilor în care câinii respectivi sunt cazați;
c) adresa sediului Serviciului specializat pentru gestionarea câinilor fără stăpân, adresa adăpostlui public, adresele de e-mail precum și numerele de telefon;
d) programul de vizitare a adăpostului public din Comuna Liebling și programul de revendicare a câinilor fără stăpân;
e) crearea de website-uri pentru accesul publicului la informațiile prevăzute la lit a);
Art. 40. -  În cazul în care câinele fără stăpân intrat în adăpostul public din Comuna Liebling este identificat printr-un mijloc de identificare, aprobat potrivit legii, operatorul Serviciului pentru gestionarea câinilor fără stăpân din Comuna Liebling are următoarele obligații:
a) să stabilească identitatea proprietarului, pe baza datelor de identificare ale câinelui din Registrul de evidență a câinilor cu stăpân;
b) să notifice proprietarul câinelui, în termen de maxim 24 ore, prin telefon, e-mail sau prin alte mijloace.
Art. 41. -  Proprietarii care constată dispariția câinelui sau care sunt anunțați de operatorul Serviciului pentru gestionarea câinilor fără stăpân din Comuna Liebling, că animalul se află în custodia lor, au obligația să se prezinte la adăpostul public din Comuna Liebling, să revendice și să preia câinii pe care îi deține, în termen de maxim 7 zile de la data notificării.
Art. 42. -  În vederea recuperării câinilor revendicați, proprietarii vor achita contravaloarea capturării, hranei, a chiriei și sumelor cheltuite pe perioada staționării acestora în adăpostul public din Comuna Liebling, în cuantumul stabilit prin hotărâre a Consiliului Local al Comunai Liebling. Achitarea sumelor de către deținători se va face înainte de recuperarea câinelui revendicat din adăpostul public din Comuna Liebling.

Art. 43. -  (1) În termen de 14 zile lucrătoare, câinii capturați și înregistrați în evidențele adăpostului public din Comuna Liebling, pot fi revendicați sau adoptați după cum urmează:
a) în primele 7 zile lucrătoare de la data înregistrării în evidențele adăpostului public din Comuna Liebling, câinii pot fi revendicați de către proprietari;
b) după expirarea termenului prevăzut la lit. a) și până la expirarea termenului de 14 zile lucrătoare, câinii pot fi adoptați de către persoane fizice sau juridice, din țară sau din străinătate, în condițiile prezentului regulament;
(2) Încredințarea câinilor spre revendicare și adopție se face numai după ce aceștia au fost consultați, deparazitați, vaccinați antirabic, sterilizați și identificați prin microcipare de către medicul veterinar de liberă practică, încadrat la Serviciul pentru gestionarea câinilor fără stăpân din Comuna Liebling.
(3) Revendicarea și adopția câinilor din adăpostul public din Comuna Liebling de către solicitanți se face pe baza unei declarații - angajament, conform modelului prevăzut în Anexa nr. 4 și Anexa nr.5, din prezentul regulament.
Art. 44. -  Operatorul Serviciului pentru gestionarea câinilor fără stăpân din Comuna Liebling are obligația să înapoieze câinele revendicat, în timpul programului de lucru al adăpostului, imediat după inregistrarea și verificarea cererii de revendicare.
Art. 45. -  Operatorul Serviciului pentru gestionarea câinilor fără stăpân din Comuna Liebling are obligația să se asigure că adopția câinilor din adăpostul public se face cu respectarea cumulativă a următoarelor condiții:
a) prezentarea de către adoptator a dovezii spațiului din care să rezulte condițiile corespunzătoare pentru creșterea și adăpostite a câinilor;
b) prezentarea de către adoptator a dovezii resurselor materiale pentru creșterea și întreținerea câinilor;
c) prezentarea de către adoptator a acordului asociațiilor de proprietari sau, după caz, a vecinilor, în cazul adoptării a mai mult de 2 (doi) câini;
d) înregistrarea, imediat după adopție, a câinilor în Registrul de evidență a câinilor cu stăpân.
Art. 46. -  Operatorul Serviciului pentru gestionarea câinilor fără stăpân, înainte de a da spre revendicare și adopție câini din adăpost, are obligația să îi înregistreze în Registrul de evidență a câinilor cu stăpân, gestionat de către Colegiul Medicilor Veterinari.
Art. 47. -  Revendicarea câinilor fără stăpân se poate face pe toată perioada de acces a publicului în adăpostul public din Comuna Liebling.
Art. 48. -  (1) Câinii fără stăpân din adăpostul public al Comunei Liebling pot fi revendicați în toată perioada de staționare în adăpostul public.
(2) În perioada celor 14 zile lucrătoare de adăpostire a câinelui fără stăpân în adăpostul public, proprietarul care revendică are prioritate în fața persoanei care intenționează să adopte același câine, chiar și în cazul în care cererea de adopție este anterioară cererii de revendicare.
(3) După expirarea primelor 7 zile lucrătoare de staționare a câinelui în adăpostul public al Comuna Liebling, în cazul în care câinele nerevendicat a fost deja adoptat, proprietarul are dreptul să recupereze câinele de la adoptator, numai dacă dovedește că a fost în imposibilitate de a formula cererea de revendicare în termenul de 7 zile lucrătoare.
Art. 49. -  (1) Adopția câinilor se face gratuit, pe baza declarației-angajament, conform modelului prevăzut în Anexa nr. 4 și Anexa nr.5 din prezentul regulament.
(2) Cererile de adopție se adreseaza direct Operatorului Serviciului pentru gestionarea câinilor fără stăpân din Comuna Liebling și se pot depune imediat ce câinele a fost cazat în adăpostul public.
(3) Preluarea câinelui de către adoptator se poate face după expirarea termenului prevăzut la art.43, alin.(1), lit.a).
Art. 50. -  În cazul în care câinele adoptat va fi ținut într-un spațiu deschis aflat pe proprietatea privată, adoptatorul trebuie sa facă dovada proprietății sau posesiei unei suprafețe de teren care să permită amplasarea unor padocuri sau a unor cuști, conform prevederilor art. 6 alin. (4) și alin. (6) din Normele metodologice de aplicare a Legii nr. 205/2004 aprobate prin Ordinul președintelui Autorității Naționale Sanitare Veterinare și pentru Siguranța Alimentelor și al ministrului internelor și reformei administrative nr. 31/523/2008.
Art. 51. -  În cazul în care câinele adoptat va fi adăpostit în locuința adoptatorului, acesta trebuie sa facă dovada existenței unei suprafețe locative de minimum 2,5 mp pentru fiecare câine adoptat, dovada care va fi prezentată operatorului Serviciului pentru gestionarea câinilor fără stăpân din Comuna Liebling.
Art. 52. -  (1) Persoana care adoptă mai mult de 2 câini din adăpostul public și îi adăpostește într-un bloc de locuințe, unde este constituită asociatie de proprietari, aceasta trebuie să prezinte operatorului Serviciului pentru gestionarea câinilor fără stăpân din Comuna Liebling, la momentul depunerii cererii de adopție, acordul membrilor asociației de proprietari.
(2) În cazul în care persoana care adoptă mai mult de 2 câini din adăpostul public și îi adăpostește într-un imobil, altul decât bloc de locuințe prevăzut la alin. (1), în care locuiesc mai multe persoane, aceasta trebuie să prezinte operatorului Serviciului pentru gestionarea câinilor fără stăpân din Comuna Liebling, în momentul depunerii cererii de adopție, acordul vecinilor.
Art. 53. -  Asociațiile și fundațiile pentru protecția animalelor care dețin adăposturi, precum și persoanele fizice și juridice cu sediul sau domiciliul în străinătate, care intenționează să adăpostească animalele adoptate din adapostul public pentru câini fără stăpân, în afara țării, sunt exceptate de la obligația prezentării acordului vecinilor.
1. [bookmark: _Toc93303595]ADOPȚIA LA DISTANȚĂ A CÂINILOR FĂRĂ STĂPÂN DIN ADĂPOSTUL PUBLIC AL COMUNEI LIEBLING
Art. 54. -  (1) După expirarea termenului prevăzut în art.43 alin.(1) lit.a) câinii pot fi adoptați la distanță de către persoane fizice sau juridice din țară sau din străinătate.
(2) Adopția la distanță se realizează prin completarea unei declarații-angajament conform modelului prevăzut în Anexa nr. 7 din prezentul regulament. Formularul pentru adopția la distanță poate fi completat și semnat și în format electronic, fără a fi necesară prezența adoptatorilor.
(3) Cu privire la câinii adoptați la distanță, Operatorul Serviciului pentru gestionarea câinilor fără stăpân, are obligația de a îi deparazita, vaccina, steriliza și reloca în alte cuști special destinate și de a îi inregistra în Registrul de evidență a câinilor cu stăpân.
(4) După completarea formularului de adopție la distanță și identificarea câinilor adoptați prin această procedură, operatorul Serviciului pentru gestionarea câinilor fără stăpân din Comuna Liebling are obligația să prelungească termenul de adăpostire al câinilor adoptați pe toată durata respectării de către adoptator a tuturor obligațiilor asumate prin declarația de adopție.
(5) Operatorul Serviciului pentru gestionarea câinilor fără stăpân din Comuna Liebling este obligat să anunțe, în termen de 2 zile lucrătoare, adoptatorului, orice situație intervenită în starea de sănătate a câinelui adoptat.
Art. 55. -  (1) Persoanele care adoptă la distanță câini fără stăpân, suportă toate cheltuielile necesare pentru menținerea câinilor în adăpostul public din Comuna Liebling. Plata cheltuielilor de întreținere, cu excepția tratamentelor medicale, se face în avans pentru o perioadă de cel puțin 30 de zile.
(2) Cheltuielile de intreținere în adăpostul public a câinilor fără stăpân, adoptați la distanță se stabilesc prin hotărâre a Consililui Local al Comunei Liebling. La stabilirea sumei prevăzute la acest tip de cheltuieli se vor calcula prin deviz estimativ următoarele elemente de cost: hrana uscată, medicamente de uz veterinar, costuri de personal, utilități și materiale.
(3) Costurile eventualelor tratamente medicale se aduc la cunoștința adoptatorilor la distanță de către operatorul Serviciului pentru gestionarea câinilor fără stăpân din Comuna Liebling, înainte ca acestea să fie efectuate.
(4) Decizia de a trata câinele și, implicit, de a suporta costurile aferente tratamentelor medicale apart,ine adoptatorului, care trebuie să și-o exprime în termen de 24 de ore de la notificarea acestuia de către Operatorul serviciului de gestionare a câinilor fără stăpân.
(5) Costul tratamentului se achită în termen de 5 zile de la finalizarea acestuia.
(6) Operatorul Serviciului pentru gestionarea câinilor fără stăpân din Comuna Liebling are obligația să utilizeze donațiile efectuate de persoanele care adoptă la distanță, numai pentru întreținerea și, dupa caz, tratarea câinilor adoptați prin această procedură.
(7) Adopția la distanță încetează dacă adoptatorul nu respectă, pentru o perioadă de 14 zile lucrătoare consecutive, obligațiile asumate prin declarația de adopție, sau dacă acesta nu comunică decizia de a trata câinele și, implicit, de a suporta costurile aferente tratamentelor medicale în termenul prevăzut la alin.(5).
(8) Numărul câinilor adoptați la distanță de o persoană, din adapostul public din Comuna Liebling, nu este limitat.
(9) Operatorul Serviciului pentru gestionarea câinilor fără stăpân din Comuna Liebling are obligația sa dea curs cererilor de adopție la distanță, în limita capacității de adăpostire, capacitate care reprezintă 10% din capacitatea adapostului.
(10) Până la ridicarea tuturor câinilor de pe teritoriul Comunei Liebling, numărul celor adoptați la distanță nu poate ocupa mai mult de o treime din locurile disponibile din adăpost.
(11) Pe perioada staționării în adăpostul public al comunei, câinii fără stăpan adoptați la distanță pot fi preluați oricând de către adoptatori sau pot fi adoptați, în condițiile prezentului regulament, cu acordul adoptatorului la distanță.
(12) Serviciul pentru gestionarea câinilor fără stăpân din Comuna Liebling poate prelungi cazarea peste perioada de 14 zile lucrătoare, pentru câinii care nu au fost revendicați, adoptați sau adoptați la distanță, dacă există spații suficiente de cazare și resurse financiare pentru întreținerea lor.
(13) Prelungirea termenului de adăpostire a câinilor în adapostul public din Comuna Liebling se face printr-o decizie a persoanei împuternicite de către Primarul Comunei Liebling, pentru fiecare câine în parte.
1. [bookmark: _Toc93303596]PARTICIPAREA ASOCIAȚIILOR ȘI FUNDAȚIILOR PENTRU PROTECȚIA ANIMALELOR LA ACȚIUNILE DE CAPTURARE, ADĂPOSTIRE, DEPARAZITARE, VACCINARE, STERILIZARE ȘI REVENDICARE SAU ADOPȚIE A CÂINILOR FĂRĂ STĂPÂN DIN COMUNA LIEBLING
Art. 56. -  (1) Asociațiile și fundațiile pentru protecția animalelor interesate, pot participa prin reprezentantii acestora, la acțiunile de capturare, adăpostire, deparazitare, vaccinare, sterilizare și revendicare sau adopție, a câinilor fără stăpân, efectuate de către Serviciul pentru gestionarea câinilor fără stăpân din Comuna Liebling, în baza unei solicitări scrise.
(2) Serviciul pentru gestionarea câinilor fără stăpân din Comuna Liebling înregistrează solicitările asociațiilor și fundațiilor pentru protecția animalelor, pentru participarea la acțiunile prevăzute la alin. (1), într-un Registru special de evidență.
(3) Serviciul pentru gestionarea câinilor fără stăpân din Comuna Liebling, are obligația să comunice informațiile cu privire la acțiunile de capturare, adăpostire, deparazitare, vaccinare, sterilizare și revendicare sau adopție a câinilor fără stăpân, asociațiilor și fundațiilor pentru protecția animalelor înregistrate în Registru special de evidență, la acțiunile prevăzute la alin. (1), prin mijloace electronice, și vor fi publicate pe site-ul web al operatorului Serviciului pentru gestionarea câinilor fără stăpân din Comuna Liebling.
(4) Activitățile prevăzute la alin. (1) se desfășoară în absența reprezentanților asociațiilor și fundațiilor pentru protecția animalelor în următoarele situații:
a) nu există o solicitare formulată potrivit prevederilor alin. (1), de către asociațiile și fundațiile pentru protecția animalelor;
b) reprezentanții asociațiilor și fundațiilor pentru protecția animalelor interesate nu s-au prezentat la locul și în intervalul orar în care erau programate acțiunile respective.
(5) Reprezentanții asociațiilor și fundațiilor pentru protecția animalelor, care participă la activitățile prevăzute la alin. (1) au obligația de a nu perturba buna desfășurare a activităților respective.
(6) În cazul în care există solicitări din partea unor persoane fizice sau juridice pentru montarea unui sistem de monitorizare video cu redare on-line, streaming-live în spațiile de cazare a câinilor din adăpostului public din Comuna Liebling, operatorul Serviciului pentru gestionarea câinilor fără stăpân din Comuna Liebling poate permite acest lucru.
(7) Achiziționarea, montarea și funcționarea sistemelor prevăzute la alin. (6) se asigură pe cheltuiala persoanelor fizice sau juridice care au solicitat montarea acestora.
Art. 57. -  Reprezentanții asociațiilor și fundațiilor pentru protecția animalelor interesate pot participa la examenul medical al câinilor, în baza unei solicitări scrise adresate Serviciului pentru gestionarea câinilor fără stăpân din Comuna Liebling.
1. [bookmark: _Toc93303597]EXAMINAREA MEDICALĂ A CÂINILOR BOLNAVI INCURABIL
Art. 58. -  (1) Câinii fără stăpân, cu semne clinice de boală, sunt înregistrați și examinați cu prioritate, la sosirea în adăpostul public din Comuna Liebling. Evaluarea stării de sănătate a câinilor fără stapân, adăpostiți în adăpostul public se face periodic, sau ori de câte ori este necesar.
(2) Medicul veterinar de liberă practică, încadrat la Serviciului pentru gestionarea câinilor fără stăpan din Comuna Liebling, evaluează periodic starea generală de sănătate a câinilor adăpostiți în adăpostul public.
(3) Operatorul Serviciului pentru gestionarea câinilor fără stăpân din Comuna Liebling, are obligația să asigure păstrarea pentru o perioadă de minimum 3 ani a documentelor care dovedesc efectuarea examenelor medicale, rezultatele respectivelor examene precum și fișa de observație a câinelui fără stăpân.
(4) Dacă câinii bolnavi incurabil nu sunt adoptați în condițiile prezentului regulament, aceștia vor fi eutanasiați în termen de cel mult 48 de ore de la stabilirea de către medicul veterinar a diagnosticului.
1. [bookmark: _Toc93303598]EUTANASIEREA CÂINILOR FĂRĂ STĂPÂN ȘI NEUTRALIZAREA CADAVRELOR
Art. 59. -  Eutanasierea câinilor se face conform Ghidului pentru eutanasierea animalelor, aprobat de către Colegiul Medicilor Veterinari în conformitate cu recomandările Organizației Mondiale pentru Sănătate Animală, cu respectarea prevederilor Legii nr.60/2004 privind ratificarea Convenției europene pentru protecția animalelor de companie.
Art. 60. -  (1) În urma examenului medical efectuat, câinii diagnosticați cu boli incurabile sau răniți grav, vor fi eutanasiați, pentru a fi scutiți de suferințe fizice și psihice inutile. Aceasta operație se va face doar de catre medicul veterinar care poseda atestatul de liberă practică eliberat de Colegiul medicilor veterinari, fiind strict interzisă oricărei alte persoane neautorizate.
(2) În cazul în care animalul diagnosticat cu o boală incurabilă este identificat, acesta poate fi eutanasiat numai cu permisiunea proprietarului.
(3) Este interzisă eutanasierea câinilor fără stăpân care nu suferă de boli incurabile, înainte de expirarea termenului de 14 zile lucrătoare de la adăpostirea acestora.
(4) După expirarea termenului prevăzut la alin. (3), câinii nerevendicați sau neadoptați pot fi eutanasiați, în baza unei decizii emise de persoana imputernicită de către Primarul Comunei Liebling.
(5) Decizia de eutanasiere se emite pentru fiecare câine în parte, după ce se constată că au fost parcurse toate etapele prevăzute în prezentul regulament, conform modelului prezentat în Anexa nr. 8 din prezentul regulament.
(6) Pană la îndeplinirea procedurii de eutanasiere, câinii pot fi revendicați sau adoptați.
(7) Eutanasierea câinilor se face de catre personalul specializat al Serviciului pentru gestionarea câinilor fără stăpân, pe baza deciziei emise de persoana împuternicită de către Primarul Comunei Liebling. Aceasta activitate se va efectua de către un medic veterinar cu substanțele prevăzute de legislația în vigoare și prin procedeele acceptate de normele sanitar-veterinare, cu obligația ca procedeele și substanțele utilizate să nu provoace suferința câinilor.
(8) Eutanasierea câinilor se realizează numai de către medicul veterinar, singura persoană care poate avea acces la utilizarea medicamentelor periculoase.
(9) Se interzice uciderea câinilor de către alte persoane sau prin alte metode decât cele prevăzute în prezentul regulament și în normele legale.
(10) În cazul schimbării legislației privind eutanasierea câinilor fără stăpân, pe parcursul derulării contractului de concesiune, atât operatorul cât și concendentul se vor conforma prevederilor legislative în vigoare la data respectivă.
(11) Conform normelor europene, câinii sunt considerați animale comunitare, în acest sens fiind interzise:
a) omorârea câinilor fără stăpân în afara instituțiilor specializate;
b) prinderea și maltratarea câinilor fără stăpân;
c) organizarea luptelor de câini.
Art. 61. -  (1) Colegiul Medicilor Veterinari întocmește liste ale medicilor veterinari de liberă practică, organizați în condițiile legii, care pot asista la procedurile de eutanasiere. Listele în cauză, vor fi întocmite și postate pe site-ul web al Colegiului Medicilor Veterinari din Judetul Timiș.
(2) Asociațiile și fundațiile pentru protecția animalelor pot fi reprezentate la operațiunile de eutanasiere de către medici veterinari, conform alin. (1).
Art. 62. -  Adăpostul public din Comuna Liebling va fi dotat cu o sală de chirurgie, cu respectarea normelor sanitar-veterinare în vigoare. În acestă sală se vor desfășura intervențiile chirurgicale de castrare a animalelor, precum și eutanasierea.
Art. 63. -  (1) Cadavrele câinilor eutanasiați, morți din alte cauze în interiorul adăpostului public al Comunei Liebling, vor fi transportate și eliminate cu respectarea strictă a prevederilor Regulamentului (CE) nr.1069/2009 al Parlamentului European și al Consiliului din 21 octombrie 2009 de stabilire a unor norme sanitare privind subprodusele de origine animală și produsele derivate care nu sunt destinate consumului uman și de abrogare a Regulamentului (CE) nr.1.774/2002 și ale Ordinului președintelui Autorității Naționale Sanitare Veterinare și pentru Siguranța Alimentelor nr. 80/2005 pentru aprobarea Normei sanitare veterinare și pentru siguranța alimentelor privind stabilirea documentelor și evidențelor veterinare necesare în cadrul activității de neutralizare a deșeurilor de origine animală, cu modificările și completările ulterioare.
(2) Concesionarul are obligația să dețină un contract încheiat cu o unitate de ecarisare/neutralizare a cadavrelor autorizată sanitar-veterinar.
1. [bookmark: _Toc93303599]STERILIZAREA ȘI VACCINAREA CÂINILOR. MENȚINEREA IGIENEI DE CĂTRE DEȚINĂTORI
Art. 64. -  (1) Operatorul Serviciului pentru gestionarea câinilor fără stăpan din Comuna Liebling are obligația să sterilizeze câinii de rasă comună sau metiși, pe care îi deține în adapostul public din Comuna Liebling.
(2) Câinii fără stăpân din adapostul public al Comunei Liebling, care nu aparțin rasei comune, nu vor fi sterilizați în situația în care sunt revendicați sau adoptați.
(3) Operatorul Serviciului pentru gestionarea câinilor fără stăpân din Comuna Liebling are obligația să sterilizeze câinii de rasă comună sau metișii revendicați, adoptați sau menținuți în adăpost, precum și femelele gestante. Sterilizarea se va realiza prin orhidectomie pentru masculi și ovariohisterectomie pentru femeie.
(4) Sterilizarea femelelor gestante, a femelelor revendicate, adoptate sau menținute în adăpost se realizează cu prioritate.
(5) Prin excepție de la prevederile alin.(3) sterilizarea se poate realiza și chimic cu produse omologate în Uniunea Europeană.
(6) Efectuarea operațiunii de sterilizare este consemnată în carnetele de sănătate ale câinilor și în Registrul de evidență al câinilor cu stăpân de către medicul veterinar de liberă practică, încadrat la operatorul Serviciului pentru gestionarea câinilor fără stăpân din Comuna Liebling, organizat în condițiile legii.
(7) Este interzisă sterilizarea câinilor de rasă comună sau a metișilor a căror stare de sănătate nu permite efectuarea respectivei operații medicale, precum și a câinilor utilitari.
(8) Motivele medicale ale exceptării câinilor de la sterilizare trebuie menționate de medicul veterinar de liberă practică, în carnetul de sănătate al câinelui și în Registrul de evidență al câinilor cu stăpân.
1. [bookmark: _Toc93303600]EVIDENȚELE OBLIGATORII ÎN ADĂPOSTUL PUBLIC PENTRU CÂINII FĂRĂ STĂPÂN DIN COMUNA LIEBLING
Art. 65. -  (1) Operatorul Serviciului pentru gestionarea câinilor fără stăpân din Comuna Liebling are obligația ca la sediul adăpostului public, să țină:
a) evidența tuturor tratamentelor medicale efectuate și a numărului de animale moarte;
b) registrul de consum medicamente;
c) registrul imunologic;
d) registrul consum toxice;
e) registrul gestionare substanțe utilizate pentru eutanasiere și acte de dezinfecție.
(2) În registrele speciale trebuie consemnate în mod obligatoriu datele vizate de medicul veterinar de liberă practică, încadrat la operatorul Serviciului pentru gestionarea câinilor fără stăpan din Comuna Liebling, cum ar fi:
a) numărul unic de identificare;
b) data și locul capturării;
c) data și ora cazării în adăpost;
d) caracteristicile individuale ale animalului;
e) numărul de caini fără stăpân prinși, revendicați, adoptați, menținuți în adăpost, adoptați la distanță;
f) numărul de câini eutanasiați, motivul eutanasierii, substanța utilizată pentru eutanasiere, numele persoanei care realizează eutanasierea;
g) numărul de identificare, numărul fișei de adopție, data deparazitării, data vaccinării antirabice, data sterilizării, precum și persoanele care au instrumentat manoperele respective.
(3) Registrele speciale în care sunt consemnate datele prevăzute la alin. (2) sunt gestionate conform procedurilor stabilite de către Autoritatea Națională Sanitară Veterinară și pentru Siguranța Alimentelor.
Art. 66. -  Adăpostul public pentru câinii fără stăpân din Comuna Liebling are obligația să respecte prevederile Ordinului președintelui Autorității Naționale Sanitar-Veterinare și pentru Siguranța Alimentelor nr. 80/2005 pentru aprobarea Normei sanitare veterinare și pentru siguranța alimentelor privind stabilirea documentelor și evidențelor veterinare necesare în cadrul activității de neutralizare a deșeurilor de origine animală, cu modificările și completările ulterioare.
Art. 67. -  Operatorul Serviciului pentru gestionarea câinilor fără stăpân din Comuna Liebling are obligația să păstreze Registrele speciale și Registrele de evidență pe o perioadă de cel puțin 3 ani. Aceste registre vor fi puse la dispoziția autorităților competente la cererea acestora sau atunci când se efectuează inspecțiile oficiale.
1. [bookmark: _Toc93303601]FINANȚAREA SERVICIUL PENTRU GESTIONAREA CÂINILOR FĂRĂ STĂPÂN
Art. 68. -  Cheltuielile curente de funcționare și exploatare a Serviciul pentru gestionarea câinilor fără stăpân din Comuna Liebling, reprezentând cheltuieli de personal, cheltuieli cu întreținerea și funcționarea adăpostului public pentru câinii fără stăpân din Comuna Liebling, cheltuieli privind activitatea de capturare și transport a câinilor, cheltuieli privind deparazitarea, vaccinarea, sterilizarea, eutanasierea, identificarea și înregistrarea tuturor câinilor fără stăpân din Comuna Liebling, sunt asigurte de către operatorul serviciului din decontarea serviciilor prestate, donații sau alte surse legal constituite.
Art. 69. -  Finanțarea și realizarea investițiilor aferente Serviciului specializat pentru gestionarea câinilor fără stăpân din Comuna Liebling, reprezentând cheltuielile cu realizarea adăposturilor pentru câini, se asigură de către operatorului serviciului.
1. [bookmark: _Toc93303602]RĂSPUNDEREA JURIDICĂ
Art. 70. -  Constituie contravenții următoarele fapte și se sancționează după cum urmează:
a) orice activități ce au drept scop perturbarea sau blocarea bunei desfășurări a acțiunilor întreprinse de operatorul Serviciul pentru gestionarea câinilor fără stăpân din Comuna Liebling cu amendă cuprinsă între 300 și 600 lei.
b) hrănirea animalelor fără stăpân pe domeniul public (străzi, trotuare, parcuri, zone verzi, etc.) este interzisă și se sancționează cu amendă contravențională de la 500 la 1.000 lei.
c) creșterea pe domeniul public a animalelor în împrejmuiri impovizatei, se sancționează cu amendă de la 300 la 500 lei și desființarea adăposturilor improvizate pe cheltuiala celui care le-a improvizat.
d) constituie contravenție, conform prevederilor Legii nr. 61/1991 pentru sancționarea faptelor de încălcare a unor norme de conviețuire socială, a ordinii și liniștii publice, cu modificările și completările ulterioare, lăsarea în libertate fără supraveghere a animalelor și se sancționeaza cu amendă de la 100 lei la 500 lei;
e) constituie contravenție, conform O.U.G. nr. 155/2001 privind aprobarea programului de gestionare a câinilor fără stăpân, abandonarea câinilor revendicați ori adoptați și se sancționează cu amendă de la 3.000 la 6.000 lei.
Art. 71. -  Constatarea contravențiilor și aplicarea sancțiunii contravenționale, se realizează de personalul numit prin dispoziția Primarului Comunei Liebling.
1. [bookmark: _Toc93303603]DISPOZIȚII FINALE
Art. 72. -  Operatorul Serviciului pentru gestionarea câinilor fără stăpân din Comuna Liebling are obligația de a raporta trimestrial Direcției Sanitar-Veterinare și pentru Siguranța Alimentelor a județetului Timiș, numărul de câini capturați, revendicați, adoptați, adoptați la distanță, menținuți în adăpostul public și eutanasiați.
Art. 73. -  Serviciul pentru gestionarea câinilor fără stăpân din Comuna Liebling, odată cu fiecare reevaluare a numărului de câini fără stăpân din Comuna Liebling, raportează situația la zi Direcției Sanitar-Veterinare și pentru Siguranța Alimentelor a județului Timiș.
Art. 74. -  Sunt interzise orice activități ce au drept scop perturbarea sau blocarea bunei desfășurări a acțiunilor întreprinse de operatorul Serviciul pentru gestionarea câinilor fără stăpân din Comuna Liebling, în conformitate cu prezentul regulament.
Art. 75. -  (1) Următoarele anexe fac parte integrală din prezentul regulament:
a) Anexa nr. 1 - Indicatorii de performanță pentru activitatea de gestionare a câinilor fără stăpân în Comuna Liebling.
b) Anexa nr. 2 - Condiții minime pentru funcționarea adăpostului public din Comuna Liebling.
c) Anexa nr. 3 - Norme privind capturarea și transportul câinilor fără stăpân în adăpostul public al Comunei Liebling.
d) Aexa nr. 4 - Formular de revendicare/adopție pentru persoane fizice.
e) Anexa nr.5 - Formular de revendicare/adopție pentru persoane juridice. 
f) Anexa nr.6 - Formular individual de capturare.
g) Anexa nr.7 - Declarație-angajament privind adopția la distanță. 
h) Anexa nr.8 - Decizie privind eutanasierea.
i) Anexa nr.9  - Informații minime privind câinele fără stăpân intrat în adăpostul public din Comuna Liebling.
j) Anexa nr.10 - Modelul tabelului conform art.15 alin.(5) din normele metodologice de aplicare a Ordonanței de urgență a Guvernului nr. 155/2001 privind aprobarea programului de gestionare a câinilor fără stăpân.
(2) Regulamentul și caietul de sarcini devin anexe la Contractul de delegare a gestiunii prin concesione a Serviciul pentru gestionarea câinilor fără stăpân din Comuna Liebling.























Anexa nr.1 la Regulament
INDICATORII DE PERFORMANTA PENTRU ACTIVITATEA DE GESTIONARE A CÂINILOR FĂRĂ STĂPÂN IN COMUNA LIEBLING
	Nr. crt
	INDICATORI DE PERFORMANȚĂ
	Semestrul
I
	Semestrul
II
	Total
an

	0
	1
	2
	3
	4

	I
	INDICATORI DE PER FORMANȚA GENERALI

	1.1
	CONTRACTAREA SERVICIILOR DE GESTION ARE A CAINILOR FARA STAPAN

	a)
	Numărul de solicitări de îmbunătățire a parametrilor de calitate ai activității prestate, rezolvate, raportat la numărul total de cereri de îmbunătățire a activității, pe categorii de activități
	
	
	

	1.2
	MĂSURAREA ȘI GESTIUNEA CANTITAȚII SE RVICIILOR PREST ATE

	a)
	Numărul de reclamații rezolvate privind cantitățile de servicii prestate, raportat la numărul total de reclamații privind cantitățile de servicii prestate pe tipuri de activitatii
	
	
	

	b)
	Numărul de sesizări din partea agenților de protecția mediului raportat la numărul total de sesizări.
	
	
	

	c)
	Numărul de sesizări din partea agenților de sănătate  publică  raportat  la numărul  de sesizări.
	
	
	

	d)
	Numărul de reclamații rezolvate privind calitatea activității prestate, raportat la numărul total de reclamații privind calitatea activității prestate pe tipuri de activitati.
	
	
	

	g)
	Numarul de caini fara stapan capturati raportat la numarul total de capturi stabilite prin contract
	
	
	

	h)
	Numarul de caini tratati si sterilizati dati spre adoptie, tratati si revendicati, tratati si sterilizati, eutanasiati, raportat la numarul total
	
	
	

	i)
	Numarul de cadavre predate in vederea neutralizarii raportat la numarul de caini eutanasiati
	
	
	

	j)
	Încadrarea in normele de consum de materiale utilizate
	
	
	

	1.3
	FACTURAREA ȘI INCASAREA CONTRAVALORII PRESTAȚIILOR PENTRU ADOPTIA LA DISTANTA

	a)
	Numărul de reclamații privind facturarea
	
	
	

	b)
	Procentul de reclamații de la lit. a) rezolvate în mai puțin de 10 zile.
	
	
	

	1.4
	RASPUNSURI LA SOLICITARILE SCRISE ALE UTILIZATORILOR

	a)
	procentul de raspunsuri date la sesizările referitoare la activitatea prestată %
	
	
	

	b)
	procentul de la lit.a) la care s-a răspuns într-un termen mai mic de 30 de zile calendaristice
	
	
	

	II
	INDICATORI DE PERFORMANȚA GARANTAȚI

	II.1
	INDICATORI DE PERFORMANȚA GARANTAȚI PRIN LICENȚA DE PRESTARE A SERVICIULUI

	a)
	Numărul de încălcări ale obligațiilor operatorului, rezultate din analizele și controalele organismelor abilitate
	
	
	

	III
	INDICATORI DE PERFORMANȚA A CĂROR NERESPECTARE ATRAGE PENALITĂȚI CONFORM CONTRACTULUI DE FURNIZARE/PRESTARE

	III.1
	Valoarea despăgubirilor acordată de operator pentru culpă proprie sau dacă au existat imbolnăviri din cauza nerespectării condițiilor corespunzătoare de prestare a activității.
	
	
	

	III.2
	Numărul de neconformități constatate de autoritatea  administrației publice locale, pe activități

Anexa nr. 2 la Regulament

CONDIȚII MINIME
PENTRU FUNCȚIONAREA ADĂPOSTULUI PUBLIC DIN COMUNA LIEBLING

A. CAZAREA ANIMALELOR ÎN ADĂPOSTUL PUBLIC AL COMUNEI LIEBLING
1. Animalele din adăpostul public al Comunei Liebling trebuie să fie separate pentru a se reduce stresul asupra lor și pentru a controla bolile.
2. Animalele vor fi separate pe următoarele criterii:
a) stare de sănătate;
b) vârsta;
c) sex;
d) grad de agresivitate.
Mamele care alăptează vor fi cazate împreună cu puii.
3. Pardoselile trebuie să fie în pantă, cu scurgerea spre exterior sau în canalizare, pentru a împiedica acumularea apei pe zonele de acces. Pardoselile trebuie să fie făcute din materiale care pot fi ușor curățate și dezinfectate.
4. Pereții dintre cuști trebuie să aibă cel puțin 185 cm înălțime și trebuie sa împiedice curgerea apei și a dejectiilor de la o cușcă la alta.
5. Materialele utilizate pentru pereții cuștilor pot fi următoarele:
a) cărămida tencuită și vopsită;
b) metal încastrat în beton;
c) beton;
d) plasa de sarmă.
2. Deasupra pereților despărțitori se pune o plasă de sârmă cu înălțimea de 60 cm.
3. Cuștile exterioare pot fi confecționate din plasă pe stâlpi metalici sau din lemn.
4. Adăpostul trebuie să aibă drenaj și instalații corespunzătoare pentru depozitarea încărcăturii de deșeuri zilnice. Drenarea existentă la fiecare teren de alergare trebuie să împiedice contaminarea cu urină sau cu fecale a altor terenuri de alergări.
5. Trebuie să existe un control în ceea ce privește încălzirea, ventilația și umiditatea corespunzătoare, în vederea asigurării confortului animalelor.
6. În toate zonele cu cuști trebuie să existe un mijloc de circulare a aerului fie cu ajutorul ventilatoarelor de evacuare, fie cu ajutorul unor ferestre care să poată fi deschise.
7. Cuștile exterioare trebuie să fie acoperite în mod obligatoriu. Toate terenurile de alergare în aer liber, în cazul în care acestea există, trebuie să fie dotate cu gard și porți cu lacăte pentru a împiedica îndepărtarea neautorizată a câinilor.

B. SPAȚIILE PENTRU ADĂPOSTIRE ȘI PENTRU INTERVENȚII MEDICALE DIN ADĂPOSTUL PUBLIC
1. Cuștile individuale trebuie sa corespundă următoarelor standarde minime:
a) pentru câinii de talie mare: 120 cm x 160 cm sau 1,92 mp;
b) pentru câinii de talie mijlocie: 110 cm x 148 cm sau 1,92 mp;
c) pentru câinii de talie mica: 91 cm x 122 cm sau 1,10 mp;
d) custile comune nu trebuie sa adaposteasca mai mult de 4 câini pe o suprafața de 6,5 mp.
2. Locurile imprejmuite trebuie sa aibă următoarele dotări:
a) să existe apă potabilă în permanență;
b) vasele de apă să fie curate și dezinfectate zilnic și întotdeauna înaintea aducerii unui nou animal în cușcă;
c) vasele pentru alimentare să fie așezate astfel încât câinii sa nu poată urina sau defeca în ele și să poată fi curațate și dezinfectate ușor;
d) dacă spațiile nu sunt încălzite, se pun în mod obligatoriu scânduri pentru odihnă și culcușuri;
e) pentru culcușurile câinilor tineri se vor folosi paturi, prosoape, cutii de carton, care pot fi curațate și dezinfectate ușor.
3. Trebuie să fie asigurat suficient spațiu pentru ca personalul să lucreze comod.
4. Spațiul pentru primire trebuie să fie corespunzător acțiunilor de adopție.
5. Sala pentru eutanasie și locul de depozitare a cadavrelor nu vor fi accesibile publicului, iar în limita posibilităților pentru cadavre se vor folosi saci de plastic.
6. Adăpostul public din Comuna Liebling va fi dotat cu o sala de chirurgie sau cu mai multe, în funcție de capacitate, cu respectarea normelor sanitare veterinare în vigoare. În aceste săali se vor desfășura intervențiile chirurgicale de castrare a animalelor, precum și eutanasierea.
C. CONTROLUL BOLILOR DIN ADĂPOSTUL PUBLIC
1. Zilnic, fiecare animal va fi examinat clinic, iar orice eveniment medical va fi înregistrat în fișa individuală și în registrul central.
2. Examinarea se va face de către medicul veterinar al adapostului sau în lipsa acestuia, de către tehnicianul veterinar.
3. Se va instrui fiecare membru al personalului sa recunoască semnele de boală și să le aducă la cunoștința personalului veterinar.
D. HRANIREA CÂINILOR ȘI CURĂȚENIA ADAPOSTULUI PUBLIC DIN COMUNA LIEBLING
1. Cățeii în vârsta de 6 -12 săptămâni vor fi hrăniți de 3 ori pe zi, câinii în vârstă de peste 12 săptămâni până la 12 luni vor fi hrăniți de două ori pe zi, iar câinii peste un an vor fi hrăniți o dată pe zi.
2. Hrana trebuie să fie întotdeauna proaspătă. Hrana va fi administrată individual și supravegheat.
3. Toate cuștile, boxele și spațiile închise vor fi spalăte și dezinfectate zilnic.
4. Fiecare spațiu de cazare va fi curățat și dezinfectat înainte de intrarea unui nou animal.
5. În timpul curățeniei se va evita contactul apei sau al dezinfectantului cu animalele.
E. VEHICULELE
1. Adăpostul public din Comuna Liebling trebuie sa aibă unul sau mai multe vehicule pentru transportul câinilor.
2. Vehiculele trebuie să ofere câinilor siguranță, securitate, protecție împotriva intemperiilor naturii și aerisire adecvată. Fiecare câine trebuie sa aibă o cușcă separată. Trebuie să existe o cușcă separată pentru câinii morți și pentru câinii bolnavi.
3. Vehiculele trebuie să fie curate și vizibil marcate cu denumirea serviciului de gestionare a câinilor fără stăpân și cu numărul de telefon.
4. Vehiculul trebuie să posede următorul echipament: plasă, scară, cuști metalice sau din fibră de sticlă, instrumente pentru prindere, trusă de prim-ajutor.
5. Șoferii vehiculelor trebuie să fie instruiți să acorde ajutor câinilor bolnavi și răniți.
6. Se interzice efectuarea eutanasiei în vehicule de transport pentru câini, dar se permite tranchilizarea câinilor în suferință.






Anexa nr. 3 la Regulament
NORME PRIVIND CAPTURAREA ȘI TRANSPORTUL CÂINILOR FĂRĂ STĂPÂN
ÎN ADĂPOSTUL PUBLIC AL COMUNEI LIEBLING

A. CAPTURAREA CÂINILOR DIN COMUNA LIEBLING
1. Capturarea câinilor se va face de către personalul operatorului Serviciului pentru gestionarea căinilor fără stăpân din Comuna Liebling, care trebuie să fie format din persoane instruite în acest sens.
2. Capturarea câinilor nu se va face prin aplicarea unui tratament brutal. Persoanele care capturează câinii fără stăpân vor fi în mod obligatoriu vaccinate antirabic.
3. Personalul operatorului Serviciului pentru gestionarea câinilor fără stăpân din Comuna Liebling care capturează câinii vor lucra în echipe de câte doi plus soferul mijlocului de transport și vor purta echipament de protecție adecvat.
4. Personalul calificat poate captura câinii cu crose speciale sau cu plase. Pentru capturarea câinilor se vor folosi crosele speciale formate din tije din aluminiu, având la capăt o bucla care poate sa gliseze sau care se poate strânge în jurul gâtului câinelui, pentru a permite persoanei calificate să țină câinele la distanță și să îl poată manipula. Bucla trebuie fixată la lărgimea dorită, pentru a se evita ștrangularea câinelui, mecanismul de declanșare rapidă fiind utilizat pentru eliberarea câinelui în caz de urgență sau atunci când este pus într-o cușcă. De asemenea, câinii mai pot fi capturați cu ajutorul cuștilor-capcană, în care se introduce mâncare și care sunt dotate cu uși mobile care cad după intrarea câinelui în cușcă, aflate pe sol și apoi încărcate în autovehicul.
5. Câinii foarte agresivi, situați în spații inaccesibile sau suspecți de a fi turbați, pot fi imobilizați prin metode adecvate, cu respectarea legislației sanitar-veterinare.
6. Se va utiliza hidroclorura de ketamina și xylazina. Injectarea pe cale intramusculară a celor două produse în asociere este recomandată pentru câini, având un efect rapid, aproximativ 5 minute, și fiind puțin periculoasă pentru trecători.
7. O altă asociere de produse foarte eficientă - etorfina cu acepromazina - poate fi folosită cu respectarea legislației în vigoare.
8. Armele de captură nu pot fi utilizate pentru capturarea cățeilor, aceștia putând fi răniți grav.
B. TRANSPORTUL CÂINILOR
1. Câinii docili pot fi transportați până la adăposturi în vehicule închise de tip camionetă. Câinii se vor transporta în cuțti individuale.
2. Se va utiliza un sistem care să reducă la minimum manipularea directă a animalului.
3. Cuștile pentru transportul animalelor trebuie să fie alese în funcție de talia animalului. Cușca trebuie să fie întotdeauna mai lungă decât corpul animalului. Aceste cuști trebuie să fie fabricate din materiale solide pentru a rezista la uzură. Se pot utiliza și custi din material plastic.
4. Vehiculele trebuie să fie bine ventilate și să protejeze animalele împotriva intemperiilor naturii.

Anexa nr. 4 la Regulament
FORMULAR DE REVENDICARE/ADOPȚIE
Serviciul de gestionare a câinilor fără stăpân din Comuna Liebling
Adresa: .......................................................................
Telefonul: ......................................................................
DECLARAȚIE-ANGAJAMENT
nr. ....../.........
Subsemnatul/Subsemnata, ………………………………………………………………………domiciliat/domiciliată	în str. ....................... nr. ....., bl. ..., et. ..., ap.	, sc. ..., județul/sectorul ........................ , telefon .................., posesor/posesoare al/a BI/CI seria ……….., nr. …………………, eliberat/eliberată de .......... la data de ............., mă angajez să revendic/să adopt câinele cu numărul de identificare .................. sau microcipat cu numărul ................, trecut în carnetul de sănătate, adăpostit de Serviciul de gestionare a câinilor fără stăpân, devenind proprietarul/proprietara acestuia, în următoarele condiții:
1. să respect normele de îngrijire și hrănire a câinelui;
2. să prezint periodic cainele la medicul veterinar, în cazul în care se impune intervenția acestuia sau pentru a ti vaccinat antirabic;
3. să anunț Serviciul de gestionare a cainilor fără stăpân, în cazul decesului, furtului, pierderii sau al înstrăinării acestuia, în termen de 15 zile;
4. să nu abandonez câinele, să îl controlez, să îl supraveghez, iar, în cazul în care nu îl mai doresc, să îl predau Serviciului de gestionare a câinilor fără stăpân;
5. să permit reprezentanților Serviciului de gestionare a câinilor fără stăpân să monitorizeze câinele adoptat;
6. cainele va ti crescut și adăpostit la următoarea adresă: …………………….………………………………………., orice schimbare de locație mai mare de 15 zile va ti comunicată telefonic serviciului de unde s-a făcut adopția.
Declar totodată că dețin un număr de	câini/nu dețin niciun câine.
Data ............
Semnătura revendicatorului/adoptatorului.



Semnătura reprezentantului Serviciului de gestionare a câinilor fără stăpân din Comuna Liebling.

Anexa nr. 5 la Regulament

FORMULAR DE REVENDICARE/ADOPȚIE
Serviciul pentru gestionarea câinilor fără stăpân din Comuna Liebling
Adresa: .......................................................................
Telefonul: ......................................................................
DECLARAȚIE-ANGAJAMENT
nr. ....../.........

Subscrisa, ……………………………………………………………., cu sediul în .........................., str.	nr. …….., sectorul/județul ............................., telefon .............................., înregistrată Ia …................. …................. sub nr. …………………………………….., reprezentată de 	, în calitate de ……………………………………….., legitimat/legitimată cu BI/CI seria ........ nr. ..................., eliberat/eliberată de …………………………………………………. la data de …………………………………………………, se angajează să revendice/adopte câinele cu numărul de identificare ………………………………, sau microcipat cu numărul ………………............, trecut în carnetul de sănătate, adăpostit de Serviciul de gestionare a câinilor fără stăpân, în următoarele condiții:
1. să respect normele de îngrijire și hrănire a câinelui;
2. să prezint periodic cainele la medicul veterinar, în cazul în care se impune intervenția acestuia sau pentru a ti vaccinat antirabic;
3. să anunț Serviciul de gestionare a cainilor fără stăpân, în cazul decesului, furtului, pierderii sau al înstrăinării acestuia;
4. să nu abandonez câinele, să îl controlez, să îl supraveghez, iar, în cazul în care nu îl mai doresc, să îl predau Serviciului de gestionare a câinilor fără stăpân;
5. să permit reprezentanților Serviciului de gestionare a câinilor fără stăpân să monitorizeze cainele adoptat;
6. câinele va fi crescut și adăpostit la următoarea adresă:	;
orice schimbare de locație mai mare de 15 zile va ti comunicată telefonic serviciului de unde s-a făcut adopția.
Declar totodată că dețin un număr de	câini/nu dețin niciun câine.
Data ...................
Semnătura revendicatorului/adoptatorului,

Semnătura reprezentantului Serviciului de gestionare a câinilor fără stăpân din Comuna Liebling.

Anexa nr. 6 la Regulament 
FORMULAR INDIVIDUAL DE CAPTURARE
1. Informații despre câine
a) Numărul de identificare (dacă există): 	
b) Rasa: 	
c) Sex M/F:	
d) Culoare: 	
e) Semne particulare: 	
f) Talie: - Mică (sub 10 kg): 	
· Mijlocie (11-20 kg): 	
· Mare: (peste 20 kg): 	
g) Stare generală: - foarte proastă: 	
· proastă: 	
· moderată: 	
· bună: 	
· foarte bună: 	
2. Informații privind capturarea:
a) Zi:	Luna: __________	An: 	
b) Locul capturării: Zona/cartier: 	, Str. 	___________
c) Ora capturării: 	________________________   
3. Informații privind echipa de capturare
a) Indicativ mijloc de transport: 	
b) Nume: 	____________, Prenume: 	
c) Semnătura:  ______	

Anexa nr. 7 la Regulament
DECLARAȚIE-ANGAJAMENT PRIVIND ADOPȚIA LA DISTANȚĂ
Nr. ............../.................
1. Persoană juridică:
Subscrisa, ……………………………………………………………	, cu	sediul în ……………………………………………..……	, str. .....................................,  nr. ......, sectorul/județul ................., telefon ……………………………	, adresă de poștă electronică................................................................................., înregistrată Ia .................... sub nr. ………………, reprezentată de ..............................................., în calitate de ............................., legitimat/legitimată cu BI/CI seria …………, nr. ..................., eliberat/eliberată de ............................... la data de ……………………………………….,
2. Persoană fizică:
Subsemnatul, …………………………………………………...………….., cu domiciliul în …………..…………..….……., str. …………………………....................................	nr. ......, sectorul/județul ................................, telefon ....................................., adresă de poștă electronică…………………………………….................................., legitimat/legitimată cu BI/CI seria ........ nr.	……………………, eliberat/eliberată de ……………….............. la data de …………………………………..	,
se angajează să adopte la distanță cainele cu numărul de identificare …………………………………… sau microcipat cu numărul ........................., trecut în carnetul de sănătate, adăpostit de serviciul specializat pentru gestionarea câinilor fără stăpân, în următoarele condiții:
1. Va suporta cheltuielile de întreținere în adăpostul public stabilite prin hotărâre a consiliului local al Comunei Liebling.
2. Câinele adoptat la distanță poate fi preluat oricând de către adoptator sau poate fi adoptat direct cu acordul adoptatorului la distanță.
3. În cazul nerespectării de către adoptator, pe o perioadă de 14 zile lucrătoare consecutive, a condițiilor asumate la punctul 1, adopția la distanță va înceta de drept.
Data ...................
Semnătura adoptatorului la distanță,		


Semnătura reprezentantului Serviciului specializat pentru gestionarea câinilor fără stăpân

Anexa nr. 8 la Regulament


DECIZIE PRIVIND EUTANASIEREA
Nr............../..................
Având în vedere expirarea termenului de 14 zile lucrătoare de la data capturării, în conformitate cu prevederile Ordonanței de urgență a Guvernului nr. 155/2001 privind aprobarea programului de gestionare a câinilor fără stăpân, aprobată cu modificări și completări prin Legea nr. 227/2002, cu modificările și completările ulterioare, în care câinele nu a fost revendicat, adoptat, adoptat la distanță, sau menținut în adăpost, prin prezenta se decide eutanasierea în termen de .............................. a câinelui cu număr unic de identificare	sau microcipat cu numărul ........................., capturat de către Serviciul public pentru gestionarea câinilor fără stapân în data de ............................................... .

Data: 	
Împuternicitul primarului Comunei Liebling, 
Nume și prenume: 	_________________	

Semnătura: 	
Anexa nr. 9 la Regulament

INFORMAȚII MINIME PRIVIND CÂINELE FĂRĂ STĂPÂN INTRAT ÎN ADĂPOSTUL PUBLIC DIN COMUNA LIEBLING
1. Informații despre câine (conform Formularului individual de capturare)
2. Informații privind capturarea și echipa de capturare (conform Formularului individual de capturare)
3. Informații privind cazarea
a) Numărul unic de identificare atribuit la intrarea în adăpost: ________________________
b) Data și ora cazării în adăpost: _________________________________________________
c) Caracteristicile individuale ale animalului: _______________________________________
d) Numărul unic al cuștii: ____________________________________
e) Starea de sănătate a animalului: _______________________________________________
f) clinic sănătos: 								
g) semne clinice: 								
4. Informații privind eutanasierea:
a) motivul eutanasierii: ______________________________________________		
b) substanța utilizată pentru eutanasiere: _____________________________________	
c) numele persoanei care realizeaza eutanasia: _______________________________________
5. Informații referitoare la adopție:
a) nr. de identificare: __________________________________________
b) numărul fișei de adopție: ________________________________________
6. Informații medicale: 
a) data deparazitării: ______________________________________
b) data vaccinării antirabice:  _________________________________________	
c) data sterilizării: ________________________________________
d) persoanele care au instrumentat manoperele: ___________________________________	
e) 
Anexa nr. 10 la Regulament
MODELUL TABELULUI
Conform art. 15, alin. (5) din Normele metodologice de aplicare a Ordonanței de urgență a Guvernului nr. 155/2001 privind aprobarea programului de gestionare a câinilor fără stăpân.

identificare
	Microcip
/CrotaIiu
	Observații

	
	
	
	
	
	
	
	

	
	
	
	
	
	
	
	

	
	
	
	
	
	
	
	

	
	
	
	
	
	
	
	

	
	
	
	
	
	
	
	

	
	
	
	
	
	
	
	

	
	
	
	
	
	
	
	

	
	
	
	
	
	
	
	

	
	
	
	
	
	
	
	

	
	
	
	
	
	
	
	

	
	
	
	
	
	
	
	

	
	
	
	
	
	
	
	

	
	
	
	
	
	
	
	

	
	
	
	
	
	
	
	

	
	
	
	
	
	
	
	

	
	
	
	
	
	
	
	

	
	
	
	
	
	
	
	

	
	
	
	
	
	
	
	



PREȘEDINTE DE ȘEDINȚĂ,
Consilier local, 

